V838 Monocerotis
Den V838 Monocerotis (kuerz V838 Mon) ass eng Liichtkräfteg Rout Nova am Stärebild Monoceros. Si läit ongeféier 6,1 Kiloparsec (20.000 Liichtjoer) vun der Äerd ewech an huet eng visuell Magnitude vu 15,74 mag.

D'Bezeechnung V838 Monocerotis bedeit "838. verännerleche Stär vum Monoceros".

Ausbroch 

Am Ufank vum Joer 2002 gouf e staarken Hellegkeetsausbroch observéiert, dee sech eventuell als Mergerburst bei der Verglousung vun engem Duebelstäresystem erkläre léisst.
Den Ausbroch gouf de 6. Januar 2002 vum N. J. Brown entdeckt. Duerch e Verglach mat Archivbiller hat een erausfonnt, datt hien ëm den 1. Januar 2002, no de Fotoe vum J. Bedient geschitt ass. Den éischten Ausbroch war relativ onspektakulär an ze vergläiche mam Verhalen vun engem Stär vum Typ Nova.

Den zweeten Ausbroch gouf den 2. Februar 2002 zu Innsbruck an onofhängeg dovun e puer Stonne méi spéit an der Tscheschei an a Polen entdeckt. Säi Liichtecho gouf de 17. Februar um US Naval Observatory entdeckt an hat am Ufank duerch seng séier Expansioun zu Feelaschätzung, nämlech datt den Objet nëmme ronn 700 Parsec ewech läit, gefouert.

Duerch den Ausbroch gouf de Stär an e puer Deeg zéngdausend mol méi hell wéi virdrun an domat méi hell wéi all aner Stäre an der Mëllechstrooss.

Haut ass bekannt, datt sech de Stär op enger Distanz vu ronn (6100 ± 800) Parsec befënnt. Dozou goufen zwou onobhängeg Miessmethode erugezunn.

Den Hubble-Weltraumteleskop konnt zanter dem 9. Februar 2002 ongeféier 120 Fotoe maachen. Déi bis elo lescht staamt vum 28. September 2009 a gouf mam laangwellege Filter F814 am ufänklechen infraroude Liichtspektrum opgeholl. D'Astronomen erwaarden, datt Liichtreflexioune vum Ausbroch nach bis 2010 ze gesi sinn.

No der Supernova 1987A ass dëst dat zweet Evenement, bei deem a spektakulärer Aart dat vu Material an direkter Ëmgéigend vum Stär produzéiert Liichtecho opgeholl konnt ginn. Liichtechoe sinn zanter laangem een an der Fachwelt intensiv genotzten Hëllefsmëttel fir d'Ënnersich vu variabeler Stäre a goufe schonn dacks observéiert.

Duerch Radioobservatioune vun de CO-Linne konnt den Urspronk vum fir d'Liichtecho verantwortlecht Matière erausfonnt ginn. Et handelt sech ëm eng Molekülwollek déi d'V838 Mon-Grupp ëmkreest. Zu der V838-Mon-Grupp gehéieren nieft dem Nummsgiewer nach op d'mannst dräi fréi Stäre mat der Spektralklass B3 bis B6 an de B3-Begleeder vu V838 Monocerotis. Well sech d'Molekülwollek trotz der intensiver Ultraviolettstralung vun de fréie1re Stäre nach net opgeléist huet, kann dat maximalt Alter vun der Wollek an domat vun V838 Mon op manner wéi 25 Millioune Joer geschat ginn.

De V838 Mon hat bei deem Ausbroch am Géigesaz zu Novae oder Supernovae kaum Matière mat héijer Vitess verluer, mä hat sech enorm opgeblosen an hat sech an e killen Iwwerris mat engem Duerchmiesser vun iwwer 1560 Millioune Kilometer verännert.

Vun 2004 bis 2006 hunn d'Observatioune Unzeeche vun engem bloe Begleetstär gewisen. Déi ëmmer méi wäit ausdeenenten Hüll schéngt am Dezember 2005 de Stär erreecht ze hunn. Schliisslech hat d'Hüll am Oktober 2006 Dimensiounen erreecht, bei där de Begleeder total verschléckt gouf.

Kuckt och 

 Verännerlech Stären

Um Spaweck 

  Informatiounen iwwer den Ausbroch
 V838 Mon - Prototyp vun enger neier Verännerlecherklass?
  Héich opgeléiste Biller vum Ausbroch mat Animatioun bei hubblesite.org
  Anatomie vun engem Liichtecho bei hubblesite.org

Stäre 5. Gréisst a méi däischter
V0838 Monocerotis
Stärebild Monoceros